NÁRODNÁ RADA SLOVENSKEJ REPUBLIKY
III. volebné obdobie

 44

Vládny návrh

Zákon
z ............. 2002

o platových pomeroch sudcov v roku 2003 a o dočasnom obmedzení účinnosti niektorých ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z. 

Národná rada Slovenskej republiky sa uzniesla na tomto zákone: 

§ 1
Platové pomery sudcov 
	Sudcom patrí
a) základný plat vo výške zodpovedajúcej ich zaradeniu do platovej skupiny a platového stupňa, ak zákon neustanovuje inak,
b) príplatky podľa tohto zákona.
§ 2
	Predseda Najvyššieho súdu Slovenskej republiky má počas výkonu svojej funkcie právo bezplatne používať služobné motorové vozidlo a právo na zriadenie a bezplatné používanie účastníckej telefónnej stanice.
§ 3
Platové skupiny a platové stupne 
	(1) Sudcovia sa zaraďujú do troch platových skupín a do jedenástich platových stupňov podľa dĺžky započítateľnej praxe.
	(2) Sudcovia okresných súdov sa zaraďujú do platovej skupiny I, sudcovia krajských súdov do platovej skupiny II a sudcovia Najvyššieho súdu Slovenskej republiky do platovej skupiny III.
	(3) Sudcovia vojenských obvodových súdov sa zaraďujú do platovej skupiny I, sudcovia vyšších vojenských súdov do platovej skupiny II.
§ 4
Základný plat 
	(1) Sudcom v jednotlivých platových stupňoch a platových skupinách patrí základný plat, ktorý sa určuje z priemerného platu sudcu nasledovne:
 	I.	II.	III.	
1	do ukončenia 4 roku praxe 	70%	75%	80%	
2	od začiatku 5. roku praxe	75%	80%	85%	
3	od začiatku 7. roku praxe	80 %	85 %	90 %	
4	od začiatku 9. roku praxe	85 %	90 %	95 %	
5	od začiatku 12. roku praxe	90 %	95 % 	100 %	
6	od začiatku 15. roku praxe	95 %	100 %	105 %	
7	od začiatku 18. roku praxe	100 %	105 % 	110 %	
8	od začiatku 21. roku praxe	105 %	110 %	115 %	
9	od začiatku 24. roku praxe	110 %	115 %	120 %	
10	od začiatku 27.roku praxe 	115 %	120 % 	125 %	
11	od začiatku 30. roku praxe 	120 %	125 % 	130 %	
(2) Priemerným platom sudcu podľa osobitného predpisu) sa rozumie plat v 6. platovom stupni a v II. platovej skupine.

§ 5
Funkčný príplatok 
	(1) Funkčný príplatok patrí:
a) predsedovi okresného súdu s počtom do 10 senátov vo výške 1 600 Sk mesačne, s počtom senátov 11 až 25 vo výške 2 000 Sk mesačne, s počtom nad 25 senátov vo výške 2 400 Sk mesačne,
b) podpredsedovi okresného súdu s počtom do 10 senátov vo výške 800 Sk mesačne, s počtom 11 až 25 senátov vo výške 1 200 Sk mesačne, s počtom nad 25 senátov vo výške 1 500 Sk mesačne,
c) predsedovi krajského súdu vo výške 3 200 Sk mesačne,
d) podpredsedovi krajského súdu vo výške 1 800 Sk mesačne,
e) predsedovi senátu krajského súdu vo výške 1 000 Sk mesačne,
f) sudcovi krajského súdu, ktorý rozhoduje ako samosudca, vo výške 500 Sk mesačne,
g) predsedovi kolégia Najvyššieho súdu Slovenskej republiky vo výške 2 200 Sk mesačne,
h) predsedovi senátu Najvyššieho súdu Slovenskej republiky vo výške 2 000 Sk mesačne.
	(2) Predsedovi a podpredsedovi vojenského obvodového súdu patrí funkčný príplatok ako predsedovi a podpredsedovi okresného súdu. Predsedovi, podpredsedovi a predsedovi senátu vyššieho vojenského súdu patrí funkčný príplatok ako predsedovi, podpredsedovi a predsedovi senátu krajského súdu. Sudcovi vyššieho vojenského súdu, ktorý rozhoduje ako samosudca, patrí funkčný príplatok ako sudcovi krajského súdu.
	(3) V prípade súbehu funkcií patrí sudcovi ten funkčný príplatok, ktorý je pre neho výhodnejší.
§ 6
Príplatok za výkon funkcie na určených súdoch 
	(1) Ministerstvo spravodlivosti Slovenskej republiky (ďalej len "ministerstvo") môže všeobecne záväzným právnym predpisom určiť okresné a krajské súdy, na ktorých pre výrazne sťažené podmienky výkonu funkcie patrí sudcom príplatok za výkon funkcie na určených súdoch vo výške 500 až 800 Sk mesačne.
	(2) Sudcom vojenských súdov patrí za výkon služobných povinností pri zabezpečovaní pripravenosti a mobilizačnej pohotovosti príplatok v sume 800 Sk mesačne.
§ 7
Príplatok za výchovu justičných čakateľov 
	Sudcom, ktorí sú poverení výchovou justičných čakateľov, patrí počas výkonu funkcie školiteľa príplatok za výchovu justičných čakateľov vo výške 500 Sk mesačne; ak sú poverení výchovou viac ako jedného justičného čakateľa, patrí im príplatok vo výške 800 Sk mesačne.
§ 8
Započítateľná prax 
	(1) Do doby praxe rozhodujúcej pre zaradenie do príslušného platového stupňa (započítateľná prax) sa započítava:
a) doba prípravnej služby čakateľa,
b) doba výkonu funkcie sudcu,
c) sudcom preukázaná doba inej právnickej praxe po získaní vysokoškolského právnického vzdelania vo funkcii alebo povolaní, pre ktoré je toto vzdelanie predpísané.
	(2) Do doby započítateľnej praxe podľa odseku 1 písm. b) a c) sa započítava tiež doba
a) výkonu vojenskej základnej (náhradnej) služby v rozsahu ustanovenom osobitným predpisom platným v čase jej výkonu alebo výkonu civilnej služby v rozsahu najviac 18 mesiacov,
b) starostlivosti o dieťa, zodpovedajúca dĺžke materskej dovolenky a ďalšej materskej dovolenky ustanovenej osobitným predpisom v čase jej čerpania, osobnej celodennej starostlivosti o dieťa ťažko zdravotne postihnuté ustanovenej osobitným predpisom, najviac však šesť rokov zo súhrnu týchto dôb,
c) pracovného voľna bez náhrady mzdy, ktoré nepresahuje dobu troch mesiacov v kalendárnom roku,
d) počas ktorej sudca nemohol vykonávať sudcovskú funkciu z dôvodov uvedených v osobitnom zákone.)
	(3) Z dôvodov hodných osobitného zreteľa môže minister spravodlivosti Slovenskej republiky rozhodnúť o započítaní inej doby do započítateľnej praxe.
	(4) Sudca môže byť zaradený z prvého do druhého platového stupňa, len ak skutočne vykonával funkciu podľa odseku 1 písm. b) najmenej počas dvoch rokov, do ktorých sa nezapočítavajú doby uvedené v odseku 2 písm. a) až d).

§ 9
Dočasné pridelenie
	(1) Sudcom počas dočasného pridelenia ) patrí plat podľa doterajšieho zaradenia.
	(2) Ak bol sudca dočasne pridelený za účelom zastupovania neprítomného sudcu vykonávajúceho vyššiu funkciu, patrí mu príplatok za zastupovanie (§ 11).

§ 10
Príplatok za zastupovanie 
	(1) Ak zastupuje sudca na príkaz predsedu súdu neprítomného sudcu vykonávajúceho vyššiu funkciu v plnom rozsahu jeho činnosti dlhšie ako štyri týždne, patrí mu od začiatku zastupovania funkčný príplatok (§ 5) zastupovaného.
	(2) Ak zastupuje sudca za podmienok uvedených v odseku 1 predsedu alebo podpredsedu Najvyššieho súdu Slovenskej republiky, patrí mu od začiatku zastupovania príplatok vo výške 15% doterajšieho platu, najviac však plat podpredsedu tohto súdu.
	(3) Príplatok za zastupovanie nepatrí, ak je zastupovanie súčasťou pracovných povinností sudcu. 
§ 11
Odmeny 
Sudcom možno poskytovať odmeny
a) za úspešné splnenie mimoriadnych úloh, ktoré nie sú spojené s ich rozhodovacou činnosťou,
b) za ocenenie pracovných zásluh pri dosiahnutí 50 rokov veku a pri prvom skončení zamestnania po nadobudnutí nároku na starobný alebo invalidný dôchodok,
c) v iných zreteľahodných prípadoch na základe rozhodnutia ministra spravodlivosti.
§ 12
Príplatok za prácu nadčas a vo sviatok 
	(1) Za prácu nadčas v noci a v dňoch nepretržitého odpočinku v týždni a za prácu v sviatok patria sudcom príplatky podľa osobitného zákona.)
	(2) Ustanovenie odseku 1 sa nevzťahuje na sudcov a čakateľov vojenských súdov.
§ 13
Odmena za pracovnú pohotovosť 
	Za každú hodinu pracovnej pohotovosti patrí sudcom odmena podľa osobitného predpisu.)
§ 14
	(1) Ak bol sudca zbavený funkcie z dôvodu, že jeho zdravotný stav mu nedovoľuje riadne vykonávať sudcovské povinnosti, patrí mu počas troch mesiacov od zániku jeho funkcie vyrovnanie vo výške doterajšieho platu, prípadne vo výške rozdielu medzi doterajším sudcovským platom a zárobkom, ktorý dosahuje na novom pracovnom mieste. Vyrovnanie mu nepatrí, ak má nárok na starobný dôchodok, alebo na invalidný dôchodok. Suma vyrovnania sa zníži o sumu rovnajúcu sa čiastočnému invalidnému dôchodku, ktorý bol sudcovi priznaný.
	(2) Ak bol sudca na svoju žiadosť zbavený funkcie alebo uvoľnený z funkcie, v ktorej mu patril funkčný príplatok (§ 5), alebo v ktorej mu patril plat podľa § 2, patrí mu počas troch mesiacov vyrovnanie vo výške rozdielu medzi doterajším a novým platom. 
§ 15
Ďalší plat

 	(1) Sudcovi patrí v kalendárnom roku 2003 ďalší plat vo výške funkčného platu patriaceho za mesiac november, ak v príslušnom polroku do 30. novembra
a) vykonával funkciu sudcu aspoň 75 pracovných dní,
b) osobitný vzťah sudcu k štátu trvá,
c) nebolo mu uložené disciplinárne opatrenie za závažné disciplinárne previnenie alebo sa nevedie proti nemu disciplinárne konanie. 
	(2) Plat podľa odseku 1 je splatný vo výplatnom termíne určenom na výplatu platu za mesiac november. Ak podmienku uvedenú v odseku 1 písm. a) splní až k 31. decembru, plat podľa odseku 1 je splatný vo výplatnom termíne za mesiac december. 
	(3) Výkonom funkcie sudcu na účely poskytnutia ďalšieho platu podľa odseku 1 písm. a) je aj čas
a) čerpania dovolenky,
b) plateného pracovného voľna,
c) neprítomnosti pre úraz, ku ktorému došlo pri výkone funkcie alebo v súvislosti s výkonom funkcie,
d) dočasného pridelenia,
e) prehlbovania kvalifikácie, čerpania študijného voľna pri zvyšovaní kvalifikácie.

Spoločné, prechodné a záverečné ustanovenia 
§ 16
	(1) Základný plat vo vyššom platovom stupni patrí sudcovi od prvého dňa mesiaca nasledujúceho po dni, v ktorom dosiahol určenú započítateľnú prax; ak je týmto dňom prvý deň v mesiaci, už od tohto dňa.
	(2) Príplatok podľa § 5 patrí sudcovi odo dňa menovania do príslušnej funkcie.
	(3) Príplatky podľa § 6 a 7 patria sudcovi od prvého dňa mesiaca nasledujúceho po dni, v ktorom vznikol na ne nárok. 
§ 17
	Do započítateľnej praxe sa započítavajú ku dňu účinnosti tohto zákona všetky doby započítané podľa doterajších predpisov. 
§ 18
	Znížiť základný plat sudcovi možno na základe právoplatného rozhodnutia  disciplinárneho súdu. 
§ 19
	Zákon o štátnom rozpočte na rok 2003 určí výšku a termín účinnosti valorizácie základného platu sudcu v kalendárnom roku 2003. 

§ 20
	
	Funkčným platom sa od 1. januára 2003 do 30. júna 2003 na účely § 22 ods. 5, § 24 ods. 8, § 36 ods. 2, § 37 ods. 5, § 47 ods. 3, § 48, § 58 ods. 5, § 63 ods. 4, § 64, § 84 a 85, § 86 ods. 1 a 2, § 93 ods. 1, § 94, § 96, § 105 ods. 2, § 110 a § 117 ods. 1 písm. b)  zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z.  z., rozumie plat určený podľa tohto zákona.

§ 21

	Ustanovenia § 1 až  14, § 16 až 18 a § 20 strácajú účinnosť 30. júna 2003.

§ 22

	Ustanovenia §  65 až 76, § 78 až 80, 81 ods. 1 prvej vety, § 82 až 84, § 86 až 91  zákona č. 385/2000 Z. z. o sudcoch a prísediacich a o zmene a doplnení niektorých zákonov sa do 30. júna  2003 neuplatnia. 

§ 23

	Ustanovenie §  15 a § 19 stráca účinnosť 31. decembra 2003.

§ 24

	Ustanovenie §  77  a § 85  zákona č. 385/2000 Z. z. o sudcoch a prísediacich a o zmene a doplnení niektorých zákonov sa v roku 2003 neuplatnia.

§ 25
	Tento zákon nadobúda účinnosť 1. januára 2003.